**Styrets årsmelding 2020/21**

1. **Styremedlemmer 2020/21**

Fra velforeningene: Karl Sigurd Fredriksen, leder, valgt 2020

Steinar Åsan, valgt 2019

Grunneiere:

Gardane: Tor D. Lunden, valgt 2020

Flateland: Olav Flateland, kasserer, valgt 2019

Rygnestad: Knut Arne Rysstad, valgt 2020

Valle Idrettslag: Erling Sagneskard, valgt 2019

Revisor: Erling Sagneskard, utpekt 2019

1. **Løypene, nytt driftsopplegg**

Løypekjøringen er fra siste sesong ivaretatt av Uppstad Anleggservice AS etter avtale inngått 11.3.20. De bruker nå en bredere og tyngre maskin enn før. Dette har medført noe ekstra rydding av trær. Noe av ryddingen er gjort av Uppstad. Tor Lunden har også ryddet, noe oppdrag, noe dugnad. Bruene har vist seg for svake slik at det er kjørt på snøbruer. Dette har fungert svært bra, men etter en kraftig flom i februar da vannet gikk over snøen, anbefalte Uppstad at vi anskaffer 60 cm plastrør til Ugledalslåmi (levert på stedet av Uppstad, plasseres på dugnad av Steinar Åsan mfl.) og bekken ved Fiti (levert av Uppstad, plassert på dugnad av Stein Skaar mfl.).

I avtalen med Uppstad inngår merking av løypene og vedlikehold av dette. Styret avtalte likevel i møte med Uppstad at vi påtar oss arbeidet med vedlikeholdet på dugnad, han holder stikkene. Utgangspunktet var de gode erfaringene med samarbeidet. Det ble ødelagt mange stikk i år, dette vil bli drøftet med Uppstad.

Det viste seg tidlig i sesongen at det var store forventninger til å kjøre sidespor til Edan og Osstøyl. Disse var verken med i budsjett, avtale med Uppstad eller inne i kommune planen. Det forelå heller ikke avtale med grunneiere. Styret har forståelse for behovet, disse side løypene vil øke bruksverdien av løypene betydelig for svært mange. Vi har derfor jobbet videre med å få en løsning på dette. Om tillatelsene går i orden ønsker styret at disse blir kjørt en gang pr. uke fra kommende sesong. En del av løsningen er at den frivillige årsavgiften for hyttene økes.

Bjørnevasslåmi har også i vinter vært kjørt t/r i samme trase mellom Dammenuten og store Kvernevatn. Leder har også dette året sett mer på en separat returtrase fra vannet over de to vestre eiendommene i forståelse med grunneierne. (Trydal). Det vil kreve litt rydding og ny stikking.

I april fikk vi epost fra Ånund Flateland, (ikke vårt tidligere styremedlem) han er «valdansvarlig» for villrein i vårt område. Området nord og vest for kraftlinja er litt utsatt i forbindelse med reinstrekket på ettervinteren. Styret er positive til hans forslag om å tilpasse kjøringen til dette, dersom det lar seg ordne med reinsforvaltningen istedenfor evt. en innkortet sesong med dato.

Hovedkonklusjonen etter første sesong med nytt løyperegime er at tilbakemeldingene på løypekvaliteten er svært rosende og styret er også svært fornøyd med samarbeidet med Uppstad anleggsservice.

1. **Økonomi**

I forbindelse med nytt løyperegime måtte inntektene styrkes:

- Avtalt tilskudd fra Valle kommune økte fra 125 000 kr. pr. år til 180 000 kr. pr. år.

- Årsavgiften var kr. 800 som før, antallet økte fra 90 i fjor (men 140 året før..) til 190 i år, dvs. ca kr. 150.000.

- Valle Sparebank har bidratt med 30.000 i forbindelse med årlig gaveutdeling pluss kr. 20.000 i hht løpende sponsoravtale.

- 10 andre sponsoravtaler har bidratt med kr. 30.000.

- Valle idrettslag ga oss tilskudd på kr. 10.000,-.

- Grasrotandelen av spillemidler har økt betydelig. I fjor ble det under 5000, pr. mai i år var det allerede kommet inn 12.700 kroner, fra 57 vennlige spillere.

- Utover dette kommer få, men kjærkomne frivillige bidrag fra folk på dagstur.

På grunn av den positive inntektsutviklingen kunne styret vedta å øke løypelengden, se førre punkt.

1. **Garasje for løypemaskin, status**

Framdrift. Oppstart med grunnarbeidet var 12. juni og garasjen sto klar til bruk før sesongen etter 15 arbeidsdager og ca 1100 dugnadstimer. Byggmester Stein Skaar har levert en unik og stor faglig innsat, vært til stede hver gang, forberedt leveranser og ledet arbeidet med stø hånd og smidighet. 10. oktober ble det kranselag med ordfører Steinar Kyrvestad som spanderte kake! Siste dugnad i 2020 var 14.11. Arbeidet fullføres i høst med ytterkledning fra og med 21.08.

Økonomi. Påløpte kostnader tyder på at planlagte rammer skal holde og at verken laget eller kommunen får uforutsette utgifter. Det har vært en betydelig lettelse for oss at kommunen står som formell søker på spillemidler. Kommunen har tatt kostnadene med kjøp og fradeling av tomt, det meste av byggesaksomkostningene og vi har unngått byggelån. Vår byggekonto står fortsatt med kr. 450.000,-. Avhengig av endelig tildeling av spillemidler som antas ligge minst et år fram i tid, kan vi håpe på at noe av dette kan overføres til driften.